Symbol rozcestia O iných významoch výrazu *Dav* pozri *Dav (rozlišovacia stránka)*.
**Dav** je sústredenie väčšieho počtu anonymných osôb na rovnakom mieste, ktoré sú vzájomne ovplyvňované vzájomnou fyzickou blízkosťou, vznikajú živelné emócie, zníženie racionálnej kontroly, zosilňuje sa sugestibilita, napodňovanie, afekty, padajú zábrany a osobná zodpovednosť.

*The Porteous Mob*, James Drummond, 1855

Vlastnosti
----------

Dav spája spoločný záujem, postoj k určitému problému, osobe či skupine, alebo presvedčenie a konajú v jeho mene. Dav nie je sociálnou skupinou v sociologickom zmysle slova, ale sociálnym agregátom.

Prítomnosť v dave má vplyv na správanie jednotlivcov (tzv. davové alebo kolektivne správanie), silne sa tu prejavuje princíp napodobňovania. Jednanie jedincov je ovplyvnené aj anonymitou a stratou sociálnej kontroly, sú väčšou ovplyvniteľnosťou. Davové správanie je poznačené impulzívnosťou, emotívnosťou a spontánnosťou, pocitom nezraniteľnosti, väčšej istoty a sily. Slabé väzby medzi účastníkmi davu zanikajú po ukončení davovej situácie. 

Davové správanie bolo a je predmetom záujmu psychológov a sociológov (napr. Gustave Le Bon, José Ortega y Gasset, Gabriel Tarde, Sigmund Freud, William McDougall, Floyd Henry Allport, R. H. Turner, Philip Zimbardo).

Možnosti ovplyvňovania davu podľa Gustava Le Bona
-------------------------------------------------

Gustav Le Bon štúdoval správanie sa revolučných más vo francúzskej revolúcii v roku 1789, to ho viedlo k formulovaniu teórie davu. Bol kritikom demokracie. Nazdával sa, že príliš veľké skupiny ľudí (kam zaraďoval aj parlamenty) sú neschopné uskutočňovať racionálne rozhodnutia. Predpokladal, že v demokratických inštitúciách ľudia zabudnú, vzhľadom na vplyv príslušnosti k mase, svoje civilizovanejšie schopnosti. 

Podľa Gustava Le Bona (štúdia La psychologie des foules z r. 1895) "dav je v bežnom zmysle zhromaždenie akýchkoľvek jedincov bez ohľadu na ich národnosť, povolanie alebo pohlavie a bez ohľadu na náhodu, ktorá ich dala dokopy." Dav možno úspešne manipulovať, podlieha pudovo vodcovi ("Dušu davu neovláda potreba slobody, ale potreba otroctva."). 

Manipulátori využívajú na svoje ciele nasledovné: 

* vytváranie spoločného nepriateľa, nachádzanie odlišností
* zjednodušovanie a preháňanie problémov, opakovanie téz - davy poznajú silné, prehnané city, chýba im racionalita správania sa
* pozitívna prezentácia vodcov - vodcovia vytvárajú pred masami svoj neobyčajne príťažlivý obraz, aby masy mohli ovládnuť
* proklamácia objektivity, manipulujúci vodcovia sebaisto a s pevným presvedčením hovoria v mene občana, vzbudzujú pocit, že hovoria veci pravdivé.
* vytrhávanie viet z kontextu, zamlčovanie nepriaznivých právd
* pôsobenie na obrazotvornosť davov, nikdy nie predkladanie rozumových argumentov
* menenie presvedčenia más opakovaním

Davové správanie vidí ako výsledok straty individualnej identity, ako snahu jednotlivcov správať sa ako ostatní z dôvodu ich anonymity a emocionality davovej situácie. Dav má kolektívne vedomie a žije nezávisle od vedomia jeho členov a spoločensky platných noriem.

Klasifikácia davu podľa R. W. Browna
------------------------------------

* dav aktívny
	+ útočný dav (dav lynčujúcí, terorizujúcí či dav vzbury)
	+ únikový dav (vznikajúci panikou)
	+ získavací dav
	+ expresivny dav
* dav pasivny (poslucháči) - vzniká:
	+ príležitostne
	+ zámerne

Príklad zo súčasnosti
---------------------

Masovokomunikačné prostriedky môžu byť vhodným nástrojom na ovplyvňovanie (a manipulovanie) obyvateľstva, ktoré má v zmysle definície davu podľa G. Le Gona všetky znaky davu (masy). 

Jedna z akcií, určená na zviditeľnenie spoločnosti Carrefour, jej predchádzajúcou propagáciou a reklamou cez masovokomunikačné prostriedky vyvolala davové správanie sa más kupujúcich. 

Na deň 3.1.2005 bol avizovaný „výpredaj storočia" spoločnosti Carrefour. Akcia bola cez hodnoverné masovokomunikačné prostriedky vopred pripravovaná oboznamovaním verejnosti s obrovskými výhodami a zľavami pri nákupoch. Spoločnosť sľubovala zľavy až do výšky 
95 %, i keď v skutočnosti väčšinu tovaru predávala so zľavou 50 - 70 %. Sledovanie správania sa kupujúcich bolo pripravované, keďže vopred bol pripravený špeciálny mostík určený na profesionálne i amatérske fotografovanie a snímanie kamerami televízií.

Následkom obrovskej reklamnej kampane vo viacerých mestách Slovenska i Česka nastal dopravný kolaps, ktorý trval niekoľko hodín. Za lacným nákupom prichádzali tisícky zákazníkov, dokonca aj z okolitých dedín a miest. Niektorí ľudia prišli čakať na otvorenie predajne už o 4. hodine ráno. Pred otvorením predajní boli pred predajňami zhromaždené obrovské davy ľudí a netrpezlivo prešľapávali pred zapnutými pohyblivými schodami. V okamihu otvorenia sa dav pohol a nekontrolovateľne, bez ohľadu na možné škody, strhával starších a slabších jedincov. Ľudia sa pustili do behu a snažili sa získať výhodu pred ostatnými a kúpiť výrobok s čo najvyššou zľavou. Väčšie druhy tovarov pred inými blokovali svojím telom (na tovar si napr. sadali). Podľa psychologičky Jolany Kusej je dominantným faktorom, ktorý ovplyvňuje správanie sa jednotlivcov v podobných akciách, postup ostatných ľudí.

Referencie
----------

1. ↑  "Národná obroda, 4.1.2005 Ošiaľ v nákupných centrách"

Pozri aj
--------

* Psychológia davu

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Dav**
* Spolupracuj na Commons Commons ponúka multimediálne súbory na tému **Dav**

Externé odkazy
--------------

* FILIT – zdroj, z ktorého pôvodne čerpal tento článok.